text: Politiet lejer sig ind på skole
  19 februar 2019 kl. 16.07
  Betjente fra Syd- og Sønderjyllands Politi skal frem til november holde forskellige øvelser og kurser på den nedlagte Nørre Løgum Centralskole.
  Der er kommet nyt liv på den nedlagte Nørre Løgum Centralskole ved Løgumkloster.
  Byens borgere har allerede observeret, at der af og til er et opbud af politi på og ved skolen. Politiet har nemlig lejet skolen af Tønder Kommune med det formål at holde forskellige øvelser og kurser på skolen for politibetjente hos Syd- og Sønderjyllands Politi.
  
  Løse skud på skolen
  I Nørre Løgum skal betjente på kursus i førstehjælp, anholdelsesmetoder og andet konkret politiarbejde. 
  Der bliver ikke kørt udrykning til og fra skolen, men i bygningerne bliver der skudt med løse skud. Foreløbig har Syd- og Sønderjyllands Politi lejet sig ind på skolen frem til november, oplyser Tønder Kommune i en pressemeddelse.
  Nørre Løgum Centralskole
  Tønder Kommune nedlagde stedet som folkeskole i 2011. Siden har bygningerne været udbudt til salg i 2012 og 2013. Det kom der dog ingen handel ud af.I perioden 2014 til 2018 har AsylSyd lejet sig ind på skolen, som både blev brugt til midlertidig overnatning og undervisning.
  
  